रात में सेई नेईं सकेया ते बडलै उट्ठियै में फी चमुक्खै दिक्खेया। पूर्व पासै, दैंत्त जन खड़ोते दे बोंदला प्हाड़ै उप्पर सबेरे दियें पैह्लियें किरणें दी मद्दम-मद्दम लो होई आई ही। उत्तरा पासेया तयूनी प्हाड़ें दी सारे कोला उच्ची चोटी पर, जेदे सिरै पर इक पराने किले दा ताज जन हा, ताजा दम जागी दियां सूरज पुत्रियां आई खड़ोती दियां हियां। इक कत्थ ऐ जे बोंदला प्हाड़ै दे उप्पर इक गुफा च इक अंतरध्यान मगन बरागी रौंह्दा ऐ, जेड़ा कदें कदें अपनियां जटां खलारियै किश भस्म फंडदा ऐ। तदूं संसारै दी सारी लुकाई कम्बी उठदी ऐ। घर-कोठे ढेई जन्दे न ते प्हाड़ें उप्परा पत्थरें दे ढेर रुल्हकी पौंदे न।